ຂ່າວນອງນັນຂອງ ນາຍພົນ Petraeus ແມ່ນມາຈາກ ການສືບເລື້ອງອີເມລ
​ເລື້ອງນອງ​ນັນ​ເຮັດ​ໃຫ້​ຫົວໜ້າ​ CIA ​ລາ​ອອກ ຍ້ອນ​​ຄວາມ​ສໍາພັນ​ນອກສົມລົດນັ້ນ ​​ເລີ່​ມມາ​ຈາກ​ການ​ສືບສວນອີ​ເມລຕ່າງໆ ທີ່ສົ່ງ​​ໄປ​ລົບ​ກວນຄົນ​ໆ​ນຶ່ງ. ​
ສື່ມວນຊົນຂອງສະຫະລັດເວົ້າວ່າ ເລື້ອງນອງນັນທີ່ເປັນເຫດ ໃຫ້ຫົວໜ້າສືບລັບ CIA ຂອງສະຫະລັດ ຕອ້ງໄດ້ລາອອກ ຈາກຕໍາແໜ່ງ ຍ້ອນມີຄວາມສໍາພັນນອກສົມລົດນັ້ນ ແມ່ນ ເລີ່ມມາຈາກການສືບສວນຂອງສໍານັກງານສືບສວນກາງ ສະຫະລັດ ຫຼື FBI ກ່ຽວກັບອີເມລຫຼາຍສະບັບ ທີ່ສົ່ງໄປ ລົບກວນຄົນໆນຶ່ງ ທີ່ຮ້ອງທຸກໄປຍັງ FBI ນັ້ນ ລາຍງານຫລາຍກະແສເວົ້າວ່າ ແມ່ຍິງຄົນນຶ່ງໄດ້ຈົ່ມທຸກຕໍ່ ອົງການສືບສວນກາງ FBI ວ່າ ນາງ Paula Broadwell ຜູ້ຂຽນປື້ມຊີວະປະຫວັດຂອງ ທ່ານນາຍພົນ Petraeus ໄດ້ສົ່ງອີເມລມາລົບກວນຕົນ ໃນລະຫວ່າງການສືບສວນສອບສວນນັ້ນ ພວກສາຍລັບ FBI ພົບວ່ານາຍພົນ Petraeus ແລະນາງ Braodwell ເປັນຊູ້ກັນ FBI ໄດ້ສອບປາກຄໍາກັບນາຍພົນ Petraeus ເພາະຢ້ານວ່າ ໄດ້ມີການຂູ່ເຂັນທ່ານ ຫຼືມີການລະເມີດກົດການຮັກສາຄວາມປອດໄພ ທີ່ອາດເປັນໄປໄດ້ນັ້ນ ເມື່ອເລື້ອງຄວາມສໍາພັນນອກສົມລົດຂອງທ່ານ ບໍ່ເປັນ ຄວາມລັບອີກຕໍ່ໄປແລ້ວນັ້ນ ທ່ານນາຍພົນ Petraeus ກໍເລີຍຮູ້ສຶກວ່າ ທ່ານຕ້ອງໄດ້ລາອອກຈາກຕໍາແໜ່ງ ທ່ານນາຍພົນ Petraeus ບໍ່ໄດ້ເປີດເຜີຍຊື່ໃຜ ແລະກໍບໍ່ມີຄວາມເຫັນໃດໆ ຈາກນາງ Broadwell ທາງດ້ານ FBI ນັ້ນ ກໍບໍ່ໄດ້ບົ່ງຊື່ແມ່ຍິງຄົນທີ່ສອງທີ່ຟ້ອງເລື້ອງອີເມລນັ້ນ ຫລືວ່າຄວາມສໍາພັນທີ່ແທ້ຈິງຂອງຜູ້ກ່ຽວກັບນາຍພົນ Petraeus ຫຼືເນື້ອໃນຂອງອີເມລຂອງນາງ Broadwell ທີ່ຖືກກ່າວຫາວ່າ ສົ່ງໄປລົບກວນນາງນັ້ນ ທ່ານ Petraeus ເປັນນາຍພົນສີ່ດາວ ທີ່ອອກກິນເບ້ຍບໍານານແລ້ວນັ້ນ ໄດ້ຂຽນຢູ່ໃນຈົດ ໝາຍຂໍລາອອກຈາກຕໍາແໜ່ງຂອງທ່ານ ວ່າທ່ານໄດ້ສະ ແດງໃຫ້ເຫັນເຖິງການຕັດສິນໃຈ ທີ່ຂີ້ຮ້າຍຫຼາຍທີ່ສຸດ ແລະພຶດຕິການດັ່ງ ກ່າວຍ່ອມເປັນທີ່ຮັບເອົາບໍ່ໄດ້ຈາກຜູ້ນໍາຄົນນຶ່ງ ປະທານາທິບໍດີບາຣັກ ໂອບາມາ ທີ່ໄດ້ຮັບເອົາການລາອອກຂອງທ່ານນາຍ ພົນ Petraeus ແລ້ວນັ້ນ ກ່າວວ່າ ຕະຫລອດເວລາທີ່ໄດ້ຮັບໃຊ້ໃນກອງທັບມາຕະຫຼອດຊີວິດຂອງທ່ານ ແລະໃນຖານະເປັນຫົວໜ້າອົງການສືບລັບຂອງອາເມຣິການັ້ນ ທ່ານນາຍພົນໄດ້ເຮັດໃຫ້ປະເທດຊາດມີຄວາມປອດໄພ ແລະເຂັ້ມແຂງຂຶ້ນກວ່າເກົ່າ